
Volituse andmine kokkuleppe sõlmimiseks
1. Asjaolud ja menetluse käik

Kehtivas Narva munitsipaalharidussüsteemi arengukavas 2015-2020 on sätestatud, et Narva koolivõrk vajab 30.03.15 ilmunud haridus- ja teadusministri käskkirja nr 132 „Eesti elukestva õppe strateegia 2020 koolivõrgu programmi kinnitamine“ (EÕS 2020 koolivõrgu programm) valguses olulisi muudatusi.
EÕS 2020 koolivõrgu programm loob põhja üldhariduskoolide võrgu korrastamise programmile, et tagada haridussüsteemi jätkusuutlikkus ning kvaliteetse hariduse ühtlane kättesaadavus (HT ministri 30.03.15 käskkiri nr 132 EÕS 2020 koolivõrgu programmi kinnitamine, lk 1). Käskkirjas teatatakse, et koolivõrgu programmi tegevustega toetatakse investeeringutega taristusse neid omavalitsusi, kes on ümber korraldanud või on otsustanud ümber korraldada oma pidamisel olevat koolivõrku, arvestades õpilaste arvu muutusi vähemalt kuni aastani 2030; väljakujunenud tõmbekeskusi, omavalitsuste ühinemist, transpordivõrgustikku ms; investeeringutega hõlmatud koolihooned on säästlikud,  efektiivse pinnakasutusega ja tagavad õppevõimalused lähtuvalt kaasava hariduse põhimõtetest (HT ministri 30.03.15 käskkiri nr 132 EÕS 2020 koolivõrgu programmi kinnitamine, lk 3). Käskkirjas on loetletud ka investeeringute tegemise üldised põhimõtted. Riigigümnaasiumide investeeringute kriteeriumide hulgas on nt järgmised: toetuse abiga luuakse riigi pidamisel tegutsevad põhikooliklassideta gümnaasiumid, mis arvestavad gümnaasiumiõpilaste arvu prognoosiga ja tagavad kaasaegse õpikeskkonna; õpilaste arvu prognoosimisel eeldatakse, et gümnaasiumis jätkab õpinguid 60% piirkonna põhikooli lõpetajatest; suurlinnades asutatakse riigigümnaasiumid vähemalt 540-le õpilasele (Ida-Viru maakonna gümnaasiumivõrgu planeerimisel lähtutakse kvaliteetse eestikeelse hariduse jätkusuutlikkuse tagamise vajadusest ja piirkonna eripärast (keeleline, territoriaalne), mistõttu võivad loodavate koolide suurused erineda investeerimise põhimõtetes kirjeldatust); riigigümnaasiumi asutamisel korrastatakse piirkondlik gümnaasiumivõrk jt. Samuti dokumendis märgitakse, et Tallinnas, Tartus, Pärnus ja Narvas võib peale projekti abikõlblikkuse perioodi lõppu õppida kuni 20% gümnaasiumiõpilastest kohaliku omavalitsuse pidamisel olevates gümnaasiumides, mis ei tegutse põhikooli- ja gümnaasiumiseaduse § 2 lõike 3 punktis 4 (st gümnaasium) ja 6 (st gümnaasium, milles võib olla põhikooli klasse ning kus toimub üksnes mittestatsionaarne õpe) toodud vormis (HT ministri 30.03.15 käskkiri nr 132 EÕS 2020 koolivõrgu programmi kinnitamine, lk 6-7). Nimetatud käskkirja lisas 1 „Üleriigilise või piirkondliku tähtsusega investeeringuprojektid 2014-2023 – riigigümnaasiumid“ näidatakse kavatsust luua Narva aastaks 2023 kaks riigigümnaasiumi planeeritavate õppekohtade arvuga 800. Riigigümnaasiumide nüüdisajastatud õppehooned ehitatakse ELi 2014-2023 vahenditest (HT ministri 30.03.15 käskkiri nr 132 EÕS 2020 koolivõrgu programmi kinnitamine, lk 11). 

21.05.15 võeti vastu määrus nr 22 „Gümnaasiumivõrgu korrastamine perioodil 2014-2020“. Nimetatud määrus reguleerib toetuse andmist investeeringuteks riigigümnaasiumide hoonetesse. Määrus sätestab investeeringute andmise tingimused ja protseduuri: vastavalt „Gümnaasiumivõrgu korrastamisele perioodil 2014-2020“ antakse toetus investeeringuteks riigigümnaasiumi hoonetesse.  Määruse § 10 lõige 1 näeb ette, et EÕS koolivõrgu programmi lisas toodud riigigümnaasiumide üleriigilise või piirkondliku tähtsusega investeeringuprojektide nimekirjas sisalduva riigigümnaasiumi asukohajärgse kohaliku omavalitsusüksusega gümnaasiumivõrgu korrastamiseks ühiste kavatsuste kokkuleppe sõlmimise järgselt koostab Haridus- ja Teadusministeeriumi koolivõrgu juht sellesse kohaliku omavalitsuse üksusesse riigigümnaasiumile õppehoone ehitamiseks investeerimisettepaneku ning esitab selle ekspertkomisjonile hinnangu saamiseks. Lähtuvalt sellest tuleb investeeringute saamiseks eeskätt sõlmida Haridus- ja Teadusministeeriumiga ühiste kavatsuste kokkulepe, mille alusel saab Haridus- ja Teadusministeerium esitada vastavasisulise taotluse.  

Kehtiv Narva munitsipaalharidussüsteemi arengukava 2015-2020 punkt 1.3.2.2 näeb ette 2016. aastal Haridus- ja Teadusministeeriumiga ühiste kavatsuste kokkuleppe allkirjastamine 2 riigigümnaasiumi (üks vene õppekeelega põhikooli lõpetajatele, teine eesti õppekeelega põhikooli lõpetajatele) asutamise osas. Narva Linnavalitsuse ja Haridus- ja Teadusministeeriumi vahel toimunud läbirääkimiste käigus on valminud ühiste kavatsuste kokkuleppe eelnõu.
2. Õiguslikud alused

Kohaliku omavalitsuse korralduse seaduse § 22 lõike 1 punkti 34 kohaselt kuulub volikogu ainupädevusse linna ametiasutuse hallatava asutuse ümberkorraldamine ja tegevuse lõpetamine. Ühtsete kavatsuste kokkuleppe eelnõuga on ette nähtud Narva linna ametiasutuse hallatavate asutuste (üldhariduskoolide) ümberkorraldamine ja tegevuse lõpetamine. Seega peab Narva Linnavolikogu andma Narva Linnavalitsusele loa ja volitused sõlmida ühtsete kavatsuste kokkulepe Haridus- ja Teadusministeeriumiga.
3. Otsus
3.1. Lubada Narva Linnavalitsusel sõlmida Haridus- ja Teadusministeeriumiga ühtsete kavatsuste kokkulepe (lisatud).
3.2. Volitada Narva linnapead käesoleva otsuse punktis 3.1 nimetatud ühtsete kavatsuste kokkuleppe allkirjastamiseks.
4. Rakendussätted
4.1. Otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemise päevast arvates.
4.2. Otsus jõustub seaduses sätestatud korras.

Volituse andmine kokkuleppe sõlmimiseks
Narva Linnavalitsus võtab vastu protokollilise otsuse:

1.  Esitada Narva Linnavolikogusse läbivaatamiseks ja kinnitamiseks otsuse „Volituse andmine kokkuleppe sõlmimiseks” eelnõu.
2. Volitada esitama antud küsimus Narva Linnavolikogus Narva abilinnapea Vjatšeslav Konovalovit.

